गामक गुण्डा सह कथित नेता सब मार मार कऽ दौड़लै हेडमास्टरपर "रौ सार. . . तूँ चन्दा नै देबहीं ! साले एतै भूँइयाँमे गाड़ि देबौ । "
हेडमास्टर सिरसियाइत बाजल "हम कतऽसँ देब ? नियोजित मास्टरकेँ पाइये नै भेटै छै । हम नै देब । "
भीड़ कनफुसकी केलकै आ चलि गेलै । चलैत बेर कहलकै "हिसाब तँ बराबर भैये जेतै । "
अगिले भोर इस्कूलक नव निर्मित भवनक एकटा देबाल खसि पड़ल छलै । फेर सब मिल हंगामा करऽ लागल । बैमानीक आरोप लगबऽ लगलै । इमानदार हेडमास्टरक माँथ लेजे झूकि गेल छलै । सब नेता मिल बैसार केलक आ हेडमास्टरकेँ एक लाख टाकाक आर्थिक दण्ड देल गेलै आ कहल गेलै जे दण्डक राशि मंदीरक खातामे जेतै। अपन बचल-खूचल इज्जत बचेबाक लेल आ बात दबेबाक लेल दण्ड स्वीकार कएल गेलै । भवन निर्माण बला पाइसँ एक लाख दऽ देल गेलै आ भवनक समानमे कटौती कऽ क्षति-पूर्ती कएल गेलै । अगिले दिनसँ गामक दारू दोकानपर नेता सभक चहल-पहल बढ़ि गेल छलै । परिसरमे ठाढ़ गुणवत्ताहीन भवन आ नेता एक दोसरक मूँह दूसि रहल छलै । 